b'\n_START_ARTICLE_\nHeldur T\xc3\xb5nisson\n_START_PARAGRAPH_\nHeldur Jaan T\xc3\xb5nisson (25. juuni 1912 Tartu \xe2\x80\x93 11. juuli 2014) oli v\xc3\xa4liseesti \xc3\xa4rimees. Ta oli Jaan T\xc3\xb5nissoni ja Hildegard L\xc3\xb5hmuse poeg._NEWLINE_T\xc3\xb5nisson oli rikkamaid eestlasi ning oli pikka aega \xc3\xbcks Eesti Meedia Grupi omanikke. Tema eluajal peeti teda ka vanimaks aktiivseks Ferrari kasutajaks.\n_START_SECTION_\nElulugu\n_START_PARAGRAPH_\nHeldur T\xc3\xb5nisson \xc3\xb5ppis 1929\xe2\x80\x931930 Tartu \xc3\x9clikooli matemaatika-loodusteaduskonnas, 1930\xe2\x80\x931938 (l\xc3\xb5petas cum laude, Laevah\xc3\xbcpoteek) \xc3\xb5igusteaduskonnas, 1931 Helsingi \xc3\xbclikooli \xc3\xb5igusteaduskonnas. Eesti \xc3\x9cli\xc3\xb5pilaste Seltsi liige._NEWLINE_Alates 1938. aastast oli ta vandeadvokaat Arnold \xc3\x95unapuu abi Tallinnas._NEWLINE_Ta elas 1943. aastast Rootsis, 1967. aastast \xc5\xa0veitsis, viimastel aastatel Ameerika \xc3\x9chendriikides ning p\xc3\xa4rast 1943. aastat ta Eestis ei k\xc3\xa4inud. Heldur T\xc3\xb5nisson t\xc3\xb6\xc3\xb6tas enne s\xc3\xb5da vandeadvokaadi abina Tallinnas. Kevadel 1943 p\xc3\xb5genes tollal 30-aastane advokaat Heldur T\xc3\xb5nisson koos kaaslastega Soome kaudu Rootsi. Seej\xc3\xa4rel p\xc3\xb5genesid \xc3\xbcle lahe T\xc3\xb5nissoni omaksed, v\xc3\xa4lja arvatud isa Jaan, kelle n\xc3\xb5ukogude salapolitsei NKVD oli vahistanud 1940. aasta l\xc3\xb5pul._NEWLINE_USA rahvusarhiivi dokumentidest selgub, et Heldur T\xc3\xb5nisson astus 1943. aastal Rootsis Ameerika luureorganisatsiooni OSS (CIA eelk\xc3\xa4ija) teenistusse. OSSi kaasabil p\xc3\xa4\xc3\xa4steti Eestist kuni 22. septembrini 1944 1200 inimest, kes toimetati Rootsi. T\xc3\xb5nisson haldas nii p\xc3\xa4\xc3\xa4stmiseks vajalikke mootorpaate kui ka Stockholmi l\xc3\xa4histel asuvat v\xc3\xa4ikesaart. _NEWLINE_Heldur T\xc3\xb5nisson oli ametlikult kodakondsuseta isik, kuigi ta oli \xc3\xb5iguslikult Eesti Vabariigi \xc3\xb5igusj\xc3\xa4rgne kodanik. Ta ei v\xc3\xb5tnud kunagi v\xc3\xa4lja Eesti Vabariigi isikut t\xc3\xb5endavat dokumenti. P\xc3\xa4rast II maailmas\xc3\xb5da ei k\xc3\xa4inud T\xc3\xb5nisson kordagi Eestis. Suri \xc5\xa0veitsis 102-aastasena. Tema tuhk puistati 3. oktoobril 2016. aastal p\xc3\xb5hjarannikul Lohusalu lahte.\n_START_SECTION_\nIsiklikku\n_START_PARAGRAPH_\nTema esimene abikaasa oli Salomia Kirik, teine abikaasa Sissi T\xc3\xb5nisson (suri 1996), kolmas abikaasa on Ingrid, endine meditsiini\xc3\xb5de on hollandi ja portugali p\xc3\xa4ritolu ameeriklanna. Poeg Ivar Jaan Tonisson (s\xc3\xbcndis 1940) oli Stanfordi \xc3\xbclikooli filoloogiaprofessor (kaitses seal 1976 doktorit\xc3\xb6\xc3\xb6 teemal "A formal semantics for adjectivals and adverbials"), Ivar Tonissoni lapsed on Alexander (Tonisson) ja Cecilia. Alexander Tonisson on \xc3\xbchiskondlik aktivist San Franciscos, tegutsedes ameti\xc3\xbchingu Service Employees International Union poliitilise vanemorganiseerijana.'